Маргрэта II

Яемосьць **карале́ва Маргрэ́та II** (, , ), поўнае імя Маргрэта Александрына Доргільдур Інгрыд (;  16 красавіка 1940, Амаліенборг, Капэнгаген) — каралева Даніі з 14 студзеня 1972. Паходзіць з каралеўскага роду Глюксбургаў. Дачка караля Фрэдэрыка IX і Інгрыд Швэдзкай; першая жанчына на дацкім стальцы пасьля Маргрэты I, каралевы Скандынавіі ў 1375–1412 пад час Кальмарскай уніі.

## Жыцьцяпіс
### Маладыя гады
Прынцэса Маргрэта была першым дзіцем кронпрынца і кронпрынцэсы пры каралі Крыстыяне X. Была ахрышчаная 14 траўня ў царкве Гольмэну ў Капэнгагене. Імя Маргрэта атрымала ў гонар бабулі па кудзелі, крон-прынцэсы Маргрэты Швэдзкай; Александрына — у гонар бабулі па мячы, каралевы Александрыны; Інгрыд — у гонар маці. Паколькі ейны дзядзуля па мячы быў таксама каралём Ісьляндыі, яна атрымала яшчэ ісьляндзкае імя Доргільдур.

20 красавіка 1947 па сьмерці Крыстыяна X на сталец узышоў ейны бацька Фрэдэрык IX. Неўзабаве пачаўся працэс зьмяненьня канстытуцыі, бо ў той час займаць сталец мелі права толькі мужчыны. Маргрэта мела толькі дзьве малодшыя сястры, таму пасьля бацькі сталец перайшоў бы да ейнага дзядзькі Кнуда. У 1953 новы закон пра пераемнасьць быў праведзены праз рэфэрэндум і дазволіў жанчынам спадкаваць сталец у тым выпадку, калі яны ня маюць братоў.

У 1959 року Маргрэта скончыла прыватную школу ў Капэнгагене, навучалася ў коледжы ў Ангельшчыне, Оргускім унівэрсытэце, Сарбоне, Лёнданскай школе эканомікі.

10 чэрвеня 1967 выйшла за францускага дыплямата Анры дэ Лябора дэ Манпэзата (памёр у 2018). Зь ім мелі сыноў Фрэдэрыка і Ёахіма.

### Караляваньне
14 студзеня 1972 року кароль Фрэдэрык IX сканаў ад хваробы, і наступнага дня Маргрэта была абвешчаная каралевай у 31-гадовым веку. Яна адмовілася ад усіх папярэдніх каралеўскіх тытулаў, акрамя каралевы Даніі, таму ейны тытул гучыць Божаю ласкай каралева Даніі (). Яна абрала сабе дэвіз *Божая дапамога, любоў народа, сіла Даніі*.

Асноўныя абавязкі каралевы — прадстаўленьне каралеўства за мяжой і яднаньне нацыі. Яна прымае замежных амбасадараў і ўручае тытулы і мэдалі. Як нявыбарная прадстаўніца ўлады, не ўваходзіць у склад партыяў і не выказвае палітычных поглядаў. Хоць мае права галасаваць, пераважае ўстрымлівацца, каб не выказваць палітычных сымпатыяў.

Пасьля фармаваньня ўраду каралева фармальна яго зацьвярджае. Яна зьяўляецца старшынёй ураду і кіруе на паседжаньнях Дзяржаўнай рады Даніі, дзе адбываецца падпісаньне прынятых парлямэнтам законаў. На практыцы амаль усе паўнамоцтвы каралевы выконвае ўрад.

## Тытулы і ўзнагароды
Каралева Маргрэта II — 1188-я рыцар ордэна Залатога руна Гішпаніі, і ўсяго толькі 7-я лэдзі ордэна Падвязкі. Традыцыйна прадстаўнік дацкай каралеўскай сям’і мае пасаду ганаровага камандзіра Каралеўскага палка прынцэсы Ўэйлзкай у Вялікабрытаніі.

## Крыніцы

## Вонкавыя спасылкі
* Яемосьць каралева Маргрэта II  на бачыне каралеўскай сям’і

Катэгорыя:Нарадзіліся ў Капэнгагене
Катэгорыя:Сужэнцы манархаў Даніі
Катэгорыя:Глюксбургі

Катэгорыя:Кавалеры Вялікага крыжа з калье ордэна сьвятога Оляфа
Катэгорыя:Вялікія камандоры ордэна Данэброга
Катэгорыя:Выпускнікі Оргускага ўнівэрсытэту
Катэгорыя:Выпускнікі Лёнданскае школы эканомікі
Катэгорыя:Дацкія перакладчыкі
Катэгорыя:Перакладчыкі на дацкую мову
Катэгорыя:Пратэстанцкія манархі